Broj: 711-I-1375-P-342-17/19-14-11

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Željka Rijetkovića, zamjenika gradonačelnika Grada Garešnice,** na 55. sjednici, održanoj 8. srpnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Garešnice i obavljanjem poslova člana Uprave trgovačkog društva MINI-PAK d.o.o., u razdoblju od stupanja na dužnost 26. svibnja 2017.g. do dana donošenja predmetne Odluke, dužnosnik Željko Rijetković počinio je povredu članka 14. stavka 1. ZSSI-a.**
2. **Propustom prenošenja upravljačkih prava na temelju udjela u kapitalu trgovačkog društva MINI-PAK d.o.o., u kojem dužnosnik ima više od 0,5% udjela u vlasništvu, na povjerenika, u razdoblju od stupanja na dužnost 26. svibnja 2017.g. do dana donošenja predmetne Odluke, dužnosnik Željko Rijetković počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Željku Rijetkoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
4. **Upućuje se dužnosnik Željko Rijetković, da u roku od 30 dana od zaprimanja ove Odluke, otkloni povrede ZSSI-a utvrđene u točkama I. i II. izreke ove odluke. U protivnom, Povjerenstvo će protiv dužnosnika pokrenuti novi postupak zbog povrede odredbi ZSSI-a.**

Obrazloženje

Povjerenstvo je na 41. sjednici, održanoj 8. ožujka 2019.g., pokrenulo postupak za odlučivanje o sukobu interesa protiv protiv dužnosnika Željka Rijetkovića, zamjenika gradonačenika Grada Garešnice, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana Uprave trgovačkog društva MINI-PAK d.o.o. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva MINI-PAK d.o.o., u kojem dužnosnik ima više od 0,5% udjela u vlasništvu.

Dužnosnik je dana 26. lipnja 2019.g. dostavio pisano očitovanje na Odluku o pokretanju postupka u kojoj je u bitnom naveo kako dužnost zamjenika gradonačelnika Grada Garešnice obavlja kao volonter i da je drugi zamjenik te da prima mjesečnu naknadu od 2.500,00 kn neto, a koji iznos potroši za materijalne izdatke. Dužnosnik dalje navodi kako je vlasnik i zaposlen u trgovačkom društvu MINI-PAK d.o.o. Garešnica kod kojeg trgovačkog društva prima plaću i to trgovačko društvo plaća sve poreze i doprinose iz plaće za njega, kao i da u tom trgovačkom društvu ostvaruje mirovinsko i zdravstveno osiguranje. Društvo je osnovao iz vlastitih sredstava prije 15 godina i iz zarade tog trgovačkog društva se financira njegova obitelj, time da društvo pored njega ima 4 zaposlena a od toga je jedan njegov sin. Dužnosnik ističe kako Drušvto nikada nije poslovalo sa Gradom Garešnica niti nekim drugim jedinicama lokalne uprave, kao ni sportskim udrugama i drugim udrugama ili organizacijama na području Grada Garešnice.

Dužnosnik navodi kako kao drugi zamjenik gradonačelnika Grada Garešnice obavlja određene poslove, a to su u većini poslovi protokolarne naravi, kao nazočnost na skupštinama pojedinih udruga ili društava, seminarima, okruglim stolovima, sajmovima, kulturnim i društvenim događanjima i si., zatim promicanje Grada i gradskih projekata u medijima i prigodnim situacijama. U te poslove ulazi i organizacija sportskih i drugih manifestacija, obilježavanje godišnjica i važnijih datuma iz bliže i dalje prošlosti. Također sudjeluje u radu Gradskog vijeća no bez prava glasa, a sudjeluje u radu gradskih ustanova i društava. Kod obavljanja tih povjerenih mu poslova dužnosnik ne donosi odluke niti se zaključuju poslovi koji bi mogli dovesti do sukoba interesa obnašanja javne dužnosti drugog zamjenika gradonačelnika grada Garešnice i obavljanja poslova uprave trgovačkog društva MINI-PAK d.o.o. Garešnica ili bilo kakovog sukoba mog privatog i javnog interesa.

Ističe da nema sukoba između privatnog interesa u obavljanju poslova uprave trgovačkog društva MINI-PAK d.o.o. Garešnica i javnog interesa u obnašanju dužnosti drugog zamjenika gradonačelnika Grada Garešnica i nema mogućeg utjecaja privatnog interesa i interesa tog trgovačkog društva na donošenje odluka u obnašanju javne dužnosti, jer nema mogućeg faktičnog ni teoretskog sukoba privatnog i javnog interesa,a to što trgovačko društvo MINI- PAK plaća poreze na području Grada Garešnice i svojim radom i urednim poslovanjem u skromnom dijelu pridonosi razvoju i napretku društvene zajednice nije sukob privatnog i javnog interesa.

Dužnosnik ističe kako dužnosti koje obavlja i poslovi uprave u trgovačkom društvu MINI-PAK ne utječu na zakonito obnašanje javne dužnosti drugog zamjenika gradonačelnika Grada Garešnice te da zbog navedenog nije smatrao da postoji mogućnost povrede čl. 16 st. 1 ZSSI-a jer je volonter u obavljanju javne dužnosti, a plaću ostvaruje u trgovačkom društvu gdjeje zaposlen te smatra da nema moguće povrede čl. 14 st. 1 i čl. 16 st. 1. ZSSI-a i predlaže da predmetni postupak obustavi. Očitovanje dužnosnika zaprimljeno je pod brojem 711-U-2443-P-342-17/19-12-2.

Uvidom u Sudski registar Trgovačkog suda u Bjelovaru utvrđeno je da je pod MBS: 010057276 upisano trgovačko društvo MINI-PAK d.o.o., OIB: 61003978545. Kao jedini osnivač/član društva te kao osoba ovlaštena za zastupanje društva upisan je Željko Rijetković, član uprave. Usporedbom OIB osoba utvrđeno je kako se radi o predmetnom dužnosniku

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Iz prikupljenih podataka i dokumentacije utvrđeno je kako je dužnosnik Željko Rijetković istovremeno uz obnašanje dužnosti zamjenika gradonačelnika Grada Garešnice, u razdoblju od stupanja na dužnost 26. svibnja 2017.g. do dana donošenja predmetne Odluke, obavljao i poslove člana uprave trgovačkog društva MINI-PAK d.o.o., čime je počinio povredu članka 14. stavka 1. ZSSI-a, te da je u istom razdoblju , odnosno nakon stupanja na javnu dužnost propustio prenijeti upravljačka prava na temelju udjela u kapitalu navedenog trgovačkog društva na drugu osobu (povjerenika), čime je počinio povredu članka 16. stavka 1. ZSSI-a.

U odnosu na navode dužnosnika Povjerenstvo napominje kako dužnosnik nije osporio činjenična utvrđenja iz predmetnog postupka. Okolnost da dužnost zamjenika gradonačelnika obnaša kao volonter nije odlučna za utvrđenje predmetnih povreda ZSSI-a.

Slijedom navedenog, Povjerenstvo je odlučilo kao u točki I. i II. izreke Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. i 16.st.1. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da su dužnosniku utvrđene dvije povrede ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo vremenski raspon povrede, kao i činjenicu da se dužnosnik do donošenja predmetne Odluke nije razriješio navedene situacije. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik dužnost zamjenika gradonačelnika Grada Garešnice obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri uzastopna mjesečna obroka, svaki u pojedinačnom iznosu od 1.000,00 kn.

S obzirom da se dužnosnik Željko Rijetković u trenutku donošenja predmetne Odluke i dalje nalazi u povredi članka 14. stavka 1. ZSSI-a i članka 16. stavka 1. ZSSI-a te s obzirom da je člankom 20. stavkom 3. ZSSI-a propisano kako obveze koje za dužnosnika proizlaze iz članaka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti, Povjerenstvo je odlučilo kao u točki IV. izreke ove odluke.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Rijetković, elektroničkom dostavom
2. Objava na internetskoj stranici Povjerenstva
3. Pismohrana